Diari Oficial de la Generalitat Valenciana


Sumari del DOGV 3660, del 05-01-2000 (2000/41)

ORDRE de 28 de desembre de 1999, de la Conselleria d'Ocupació, per la qual es regulen ajudes en l'àmbit dels plans territorialitzats de foment de l'ocupació per a l'any 2000.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3660

Data del DOGV
:   05-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/41


Data del document
:   28-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * ajuda a l'ocupació
    * creació d'ocupació

ORDRE de 28 de desembre de 1999, de la Conselleria d'Ocupació, per la qual es regulen ajudes en l'àmbit dels plans territorialitzats de foment de l'ocupació per a l'any 2000. [2000/F41]
  
Dins dels programes de foment d'ocupació que desenvolupa la Conselleria d'Ocupació, els plans territorialitzats de foment de l'ocupació es presenten com el model idoni d'actuació mitjançant plans integrats d'àmbit territorial sobre comarques i municipis afectats per circumstàncies que denoten una situació econòmica desfavorable com ara: una baixa renda familiar disponible, una situació regressiva de la població o una taxa d'atur estimada superior a la mitjana de la província. Amb aquesta convocatòria, la Conselleria d'Ocupació, d'acord amb les consignacions pressupostàries destinades amb aquesta finalitat i el cofinançament del Fons Social Europeu, pretén continuar potenciant la creació de noves microempreses, i també la contractació estable que realitzen empreses radicades a les zones que necessiten una especial acció de foment de l'ocupació.
  
Per això, i fent ús de les facultats que m'atribueixen els articles 35 de la Llei 5/1983, de 30 de desembre, i 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. Constitueix l'objecte de la present ordre la determinació de la quantia de les ajudes que s'estableixen en l'article 26, 1. A), B) i C) i l'article 29 de l'Ordre d'aquesta conselleria de 28 de desembre de 1999, per la qual es regula el Pla d'Ocupació Estable per a l'any 2000, i en l'article 2,1 a) de l'Ordre de 14 de desembre de 1999, per la qual es regula el Programa d'Ajudes de Foment a l'Ocupació Autònoma per a l'any 2000, en el cas que l'acció subvencionable tinga lloc a les comarques de l'Alt Millars, l'Alt Palància, els Ports, l'Alt Maestrat, el Racó d'Ademús, els Serrans, la Vall d'Aiora i la Canal de Navarrés, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a l'any 2000.
  
Article 2. Ajudes a les contractacions indefinides
  
Les ajudes previstes en els articles 26 i 31 de l'Ordre de 28 de desembre de 1999, per la qual es regula el Pla d'Ocupació Estable per a l'any 2000, es basaran en una quantitat a tant alçat equivalent al percentatge de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals al qual pertanya el treballador, quan la contractació indefinida es concerte per a l'execució en centres de treball ubicats a les comarques indicades en l'article anterior.
  
Article 3. Ajudes a l'ocupació autònoma
  
La renda de subsistència prevista en l'article 2,1 a) de l'Ordre de 14 de desembre de 1999, per la qual es regula el Programa d'Ajudes de Foment a l'Ocupació Autònoma per a l'any 2000, s'incrementarà de 500.000 pessetes a 750.000 pessetes en el cas que l'acció subvencionable tinga lloc dins de l'àmbit territorial de les comarques assenyalades en l'article 1, i es mantindrà en la mateixa quantia prevista en l'ordre pel que fa a la subvenció financera.
  
Article 4. Règim aplicable
  
En tot allò que no s'ha previst en els articles anteriors, el règim d'ajudes serà el que es conté en l'Ordre de 28 de desembre de 1999, per la qual es regula el Pla d'Ocupació Estable, pel que fa a les ajudes a les contractacions indefinides, i en l'Ordre de 14 de desembre de 1999, per la qual es regula el Programa d'Ajudes de Foment a l'Ocupació Autònoma, ambdues per a l'any 2000.
  
El termini de presentació de sol·licituds per a acollir-se a les ajudes previstes en la present ordre s'iniciarà l'endemà de la seua publicació i finalitzarà en les mateixes dates que per a cada programa establisquen les ordres mencionades en el paràgraf anterior.
  
Disposició addicional
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de l'any 2000.
  
Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'exercici de l'any 2000, mitjançant ordre de la Conselleria d'Ocupació, es faran públics les línies de crèdit i l'import global màxim destinat a la concessió de les ajudes previstes en la present disposició.
  
Disposicions finals
  
Primera
  
Es faculta el director general de Foment de l'Ocupació per a dictar totes les instruccions i circulars que siguen necessàries per a l'execució del que s'ha disposat en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 28 de desembre de 1999
  
El conseller d'Ocupació,
  
RAFAEL BLASCO CASTANY